Rekordmange til legevakt etter fall på isen
– Det har vært to – tre livlige dager, sier seksjonsoverlege Knut Melhuus ved Oslo skadelegevakt til NRK. Rundt 500 mennesker var innom legevakta de to første dagene denne uken. Rundt halvparten av disse hadde falt og slått seg som følge av glatt underlag. – Vi har aldri hatt så mange skader på to dager på rad som vi har hatt mandag og tirsdag denne uka, sier Melhuus. I løpet av hele vinterhalvåret mottar legevakta i Oslo rundt 3.000 skader som skyldes fall på isen. Melhuus frykter det skiftende været vil føre til at enda flere vil oppsøke legevakten i framtiden. – Vi har jo hatt fallskader hver eneste vinter, men det er klart at klimaskiftene med pluss minus annenhver dag gjør vel at problemet kommer til å øke framover, sier han.
Glatt underlag har ført til rekordmange fallskader denne uken. Hundrevis av haltende personer oppsøkte legevakta i Oslo mandag og tirsdag.